Nordbat 2

Nordbat 2 (Nordic Battalion 2) oli 1993. aasta lõpus Bosnia-Hertsegoviinasse lähetatud sõjaväeüksus, mis koosnes peamiselt endistest Rootsi ajateenijatest, kuid ka Taani tankikompaniist ja Norra helikopetriüksusest. See oli osa käimasolevast ÜRO rahuvalvemissioonist nimega UNPROFOR. Nordbat 2 on tuntud oma iseseisvuse ning sõnakuulmatuse poolest, kuna neil oli tihtipeale kombeks eirata neile antud käske ning teha pigem seda, mida ise heaks arvasid.

 Nordbat 2 algus 
1993. aasta detsembris saadeti Nordbat 2 Jugoslaavia lagunemisega kaasnenud Bosnia sõja tõttu Bosnia-Hertsegoviinasse eesmärgiga tagada seal rahu. Nende ülesanneteks oli jälgida sõjalist tegevust ning pakkuda inimestele humanitaar- ja arstiabi. Tegemist pidi olema minimaalse riskiga rahuvalvemissiooniga, kuid Nordbat 2 esimene pataljoniülem Ulf Henricsson oli valmis elanikkonna kaitsmise nimel kasutama jõudu ning leppima elude kaotusega. Tema jaoks oli missiooni edukus reeglite järgimisest olulisem. Seetõttu hakkas ta Nordbat 2-te enda käe järgi kujundama tugevalt relvastatud ning kaitstud üksuseks. Oluline oli, et üksus saaks igas olukorras iseseisvalt hakkama. 

 Sõjategevus 

 Vastasseis haiglas 
Nordbat 2 kindlameelsuse esimene proovikivi toimus ühe selle rühma ning pataljonisuuruse Horvaatia väe vahel. Nordbat 2 oli vabastanud Kanada üksuse, jättes Rootsi rühma haiglakompleksi valvama. Horvaatia väed olid ära lõiganud ainsa kompleksi viiva tee ning nõudsid rootslastelt, et nad annaks neile üle kolm haigla perosnalis olnud moslemist med-õde. Rootsi komandör võttis seepeale juhtnööride saamiseks pataljoniga ühendust, kuid talle öeldi, et kuna tema on sündmuskohal, on edasine tegevuskäik tema otsustada.

Seepeale keeldus ta horvaatide nõudmisi täitmast ning andis rühmale korralduse valmistuda lahinguks. Horvaadid ründasid üksust, kasutades selleks miinipildujaid, ning esitasid täiendavaid nõudmisi, kuid rootslased jäid enda positsioonidele kindlaks. Nii kestis vastasseis terve öö kuni hommikuni, kui horvaadid taganesid. See oli küll väike vahejuhtum, kuid see näitas juba algusest Nordbat 2 kindlameelsust ja otsustusvõimet.

 Operatsioon Bøllebank 
Operatsioon Bøllebank on kõige kuulsam sõjaline vastasseis seoses Nordbat 2-ga. See leidis aset 29. aprillil 1994. aastal Tuzla linna lähedal, Bosnia-Hertsegoviinas. Selles osalesid Nordbat 2 ja Bosnia serblased.

Nordbat 2 eesmärgiks oli kaitsta Tuzla lähedal asuvat lennujaama ning kuna seda rünnati lühikese aja jooksul üsna palju ning Nordbat 2 jaoks olid erinevad vastasseisud igapäevased, loodi plaan nimega ''Bøllebank''. 29. aprilli õhtul ründasid Bosnia serblased Rootsi meestest koosnevat vaatlusposti suurtüki- ja tankitõrjerelvadega. Rootslased kutsusid appi kaks Taani tankirühma (kokku oli neid seitse). Kohale jõudes sattus tankikolonn pideva suurtükiväe pommitamise ja tankitõrjerakettide tule alla ning seetõttu ei saanud nad kohe reageerida.

Vastasseis kestis umbes kaks tundi ning seejuures osa serblastest hukkusid. Vahetult pärast konflikti teatasid serblased 9 inimese kaotusest, kuid mõned teised allikad väidavad, et surma sai umbes 150 sõdurit. Nordbat 2 seast ei hukkunud aga ühtegi inimest. 

Tegevus põhjustas palju poleemikat nii ÜRO-s kui ka sellest väljaspool, kuna kahtlustati, et Nordbat 2 oli reegleid rikkunud, asudes esimesena rünnakule. Samuti oli soomukite kasutamine rahuvalvevägede poolt vastuoluline.

 Nordbat 2 tegevuse mõju 
Kogu oma tegutsemisaja jooksul säilitas Nordbat 2 enda mainet agressiivsena, kuid samas otsusekindlana. Nad ei kartnud vajadusel kasutada eesmärkide saavutamiseks jõudu ning nad ei andnud kunagi vastaste nõudmistele järele. Näiteks ähvardas pataljoniülem tulistada vastaste vahimeest pähe, kui ta ei eemalda nende teed blokeerivaid tankitõrjemiine.

Nordbat 2 tegevus paistis suuresti silma ka teiste ÜRO rahuvalvajate tegevusest. Kõige kurikuulsam näide sellest on 1995. aastal Srebrenicas aset leidnud tapatalgud, kus Bosnia serblaste väed tapsid 8000 Bosnia meest ja poissi ning alistasid Hollandi rahuvalvajad. Erinevalt paljudest kaasaegsetest rahuvalveteenistustest, suutis Nordbat 2 oma missiooni täide viia.

 Vaata ka 

 Jugoslaavia sõjad

 Viited 

Kategooria:Väeüksused
Kategooria:Põhjamaad
Kategooria:ÜRO